text: Au lieu où l'estour ot esté
   Sont li vainqueöur retorné.
   De cuer erent lie et joiant ;
   De Cléomadès vont parlant,
   Et dient c'onques mais ne fu
   Chevaliers de plus grant vertu,
   Ne qui tant peüst endurer
   De coups, ne tant de coups donner.
   "Diex le nous envoia," font il,
   "Pour nous geter dou grant peril
   De servage, où mis nous eüst
   Rois Primonus, se il ne fust.
   Par son fait va nostre honnor droit,
   Qui jà dou destre lez clochoit;
   D'ambes II lez fust afolée,
   Se ne fust ses cors et s'espée.
   Que Diex, qui si poissant le fist,
   Soit loez, quant le nous tramist
   À si bon point pour nous monter
   En honnour, et de blasme oster."
   PageV01P279
   Ainsi li plusour d'aus disoient.
   Cléomadès partout prisoient.
   Lui et sa gent moult honnorerent.
   Cele nuit iluec demorerent,
   Et lendemain s'en departirent.
   Si très tost que il le jour virent,
   S'en commencierent à aler.
   Lor prisons en firent mener.
   Roi Primonus en ont mené ;
   En I chastel enprisonné
   L'ont Griiois bien et fortement.
  